**Правни проблеми на софтуера**

**Закони за интелектуалната собственост**:Основната цел на законите за интелектуална собственост е да насърчават разработването и разпространението на иновации, така че те да се ползват от  
обществото. Законите за интелектуална собственост предвиждат възможността да се придобиват изключителни права за контрол върху търговската експлоатация на иновационната творба за определен период от време. По този начин, от една страна, се защитават интересите на творците. От друга страна, и обществото има полза.

Има случаи, когато дадено интелектуално произведение не попада в рамките на действие на закона и остава за напълно свободно ползване от всекиго. Това става при определени условия, например:

* творението не отговаря на всички изисквания на закона;
* този, който може да претендира за съответните права, решава, че по някаква причина не желае да го направи
* не са спазени сроковете или други процедури за предявяване на искане;

По принцип даден закон за интелектуална собственост съдържа няколко елемента:

1. Определение за обектите, за които се отнася.
2. Множество от изисквания, които следва да са изпълнени, за да се получи съответната защита
3. Множество от права, които изключват другите субекти от определени дейности.

4. Процедури, които позволяват да се установи има ли нарушения на тези права.

5. Процедури, които се прилагат при установено нарушение.

**Правна защита на софтуера**: Първоначално тенденциите са били да се прилага **патентното право** въпреки значителните проблеми, свързани с идентифицирането на софтуера като съответстващ на съществуващите изисквания за патентоспособност.

След това юристите започнаха да намират за все по-подходящо **авторското** **право** и да се оттеглят от патентното право. В Закона за патентите:„Чл.6. (2) Не се считат за изобретения: програми за електронноизчислителни машини;представяне на информация."

Повдигна се въпросът за проблемите, които може да предизвика напускането на фирмата от страна на даден специалист, запознат с малко или повече фирмени тайни. Сериозни правни средства за защита в това отношение може да предостави **Законът за защита на конкуренцията.**

**Защита на софтуера чрез авторсното право:** В момента най-пълна и най-адекватна защита на софтуерапредоставя Законът за авторското право и сродните му права .

Сред **закриляните обекти** са "всяко произведение на литературата, изкуството и науката, което е резултат на творческа дейност и е изразено по какъвто и да е начин и в каквато и да е обективна форма".

**Автор** - „физическо лице, в резултат на чиято творческа дейност е създадено произведение", но "други физически или юридически лица могат да бъдат **носители на авторското право**".

„Ако не е уговорено друго, авторското право върху компютърни програми и бази данни, създадени в рамките на трудово правоотношение, принадлежи на работодателя." При поръчката авторското право принадлежи на автора (ако договорът не гласи друго), но пък поръчващият има право да използва произведението без разрешение от автора за целта, за която е било поръчано.

„Когато трудовото възнаграждение на автора по времето, през което е създал произведението, се окаже **явно несъразмерно на приходите, реализирани от използването на произведението,** авторът може да поиска допълнително възнаграждение. Ако не се стигне до съгласие между страните, спорът се решава от съда по справедливост."

„Авторското право върху сборници, антологии, библиографии, бази данни и други подобни принадлежи на лицето, което е извършило подбора или подреждането на включените произведения и/или материали, освен ако в договор не е предвидено друго".

„**Без съгласие на автора и без заплащане на възнаграждение се допуска:... 2. Използването на части** от публикувани произведения или на неголям брой малки произведения, с **изключение на компютърни програми и бази данни.**..". Не е възможно, когато пишем собствени програми, да ползваме пасажи от чужди програми.

**Изготвянето на копия** от вече публикувани произведения се допуска без съгласие на автора и без заплащане на възнаграждение само за лично ползване. Това **не се отнася за компютърните програми**и архитектурните произведения."

„Авторското право върху компютърните програми или бази данни... **продължава 70 години** след разгласяването на произведението."

„С договора за използване на произведението **авторът отстъпва на ползвател изключителното или неизключителното право да използва създаденото от него произведение при определени условия и срещу възнаграждение."**

**Изключителното** право — лишава автора от възможността да ползва сам произведението или да отстъпва правата си върху него на трети лица. Тези ограничения не са в сила, когато предоставеното право е **неизключително**. **Изключителното право да се отстъпва само изрично и писмено.**

Ако по законен път е придобито право за ползване на програма, с нея могат да се извършват всички **действия, необходими за постигане на целите й.**

**Допълнителни действия** са позволени на законния притежател на правото на ползване без изричното съгласие на автора — създаване на резервно копие, изследване на свойствата на програмата и  
дори по-специализирани действия от рода на трансформиране на кода. Последното обаче е допустимо при определени ограничения.

От една страна всеки автор може да претендира за **обезщетение** от този, който му е причинил вреди, нарушавайки правата му по този закон.

От друга страна, нарушителят носи и **наказателна отговорност.** Специално за софтуера се отнася чл. 97 (1), т. 8 и 9, които гласят, че: „Който в нарушение разпоредбите на този закон:... притежава компютърна програма, като знае или има основание да предполага, че това е незаконно;...възпроизвежда, разпространява или използва по друг начин компютърна програма; ... се наказва с **глоба в размер от 200 до 2000 лева,** ако не подлежи на по-тежко наказание, и **предметът на нарушението,** независимо чия собственост е, **се отнема в полза на държавата** и се предава за унищожаване..."